NAI VAKATEKIVU 47
Sa kauta eso na tuakana vei Fero ko Josefa, ka sa lomani ira ko Fero, 1-6. Sa qai kauti tamana vei Fero, 7-10. Sa vakatikori ira e na yasana vinaka ko Josefa, 11,12. A lewa i Josefa e na yabaki dausiga, 13-26. Sa malumalumu ko Jekope, 27-31.
1A sa lako ko Josefa ka tukuna vei Fero, ka kaya, Ko tamaqu, kei ira na veitacini, kei na nodra qele ni sipi, kei na nodra qele ni pulumokau, kei na nodra ka kecega, sa lako mai na vanua ko Kenani; ka ra sa tiko mai na vanua ko Koseni. 2A sa kauta e lewe lima vei ira na veitacini, me ratou tu e na mata i Fero. 3A sa kaya ko Fero vei iratou na veitacini, A cava dou sa daukitaka? A ratou sa kaya vei Fero, a nomuni tamata sa dauvakana sipi, koi keitou, ko ira talega na neitou qase. 4Eratou sa kaya talega vei Fero, Keitou sa lako mai me keitou tiko vulagi e na vanua oqo: ni sa sega na kedra na neitou sipi na nomuni tamata; ni sa ka levu na dausiga e na vanua ko Kenani: ia keitou sa kerekere me keitou tiko mada na nomuni tamata e na vanua ko Koseni.
5A sa kaya vei Josefa ko Fero, Era sa lako mai vei iko na tamamu kei na veitacini: 6sa tiko e matamu na vanua ko Ijipita: e na vanua vinaka mo vakatikora na tamamu kei na veitacini; me ra tiko e na yasana ko Koseni: ia kevaka ko sa kila eso vei ira e tamata gumatua, mo lesi iratou me ratou lewa na noqu manumanu.
7A sa kauti Jekope na tamana ko Josefa, me tu e na mata i Fero: a sa vosavakalougatataki Fero ko Jekope. 8A sa kaya vei Jekope ko Fero, E vica na yabaki ni nomu bula? 9A sa kaya vei Fero ko Jekope, A yabaki ni noqu tiko vulagi voli sa dua na drau ka tolusagavulu na yabaki: sa vica ga ka ca na yabaki ni noqu bula, a sa sega ni yacova na yabaki ni nodra bula na noqu qase e na gauna ni nodra tiko vulagi. 10A sa vosavakalougatataki Fero ko Jekope, ka lako tani e na mata i Fero.
11Ia sa vakatikora na tamana kei na veitacini ko Josefa, ka solia vei ira me rai taukei e na vanua ko Ijipita, io e na vanua ka vinaka cake, e na yasana ko Ramisese, me vaka ka vakarota ko Fero. 12A sa vakania na tamana kei na veitacini, kei na mataqali kecega i tamana, ko Josefa, e na kakana me rauta na nodra yavusa yadua.
13A sa sega na kakana e na vanua taucoko ko ya: ni sa ka levu sara na dausiga, a sa malumalumu na vanua ko Ijipita kei na vanua ko Kenani, e na vuku ni dausiga. 14A sa kumuna vata ko Josefa nai lavo kecega sa kune e na vanua ko Ijipita, kei na vanua ko Kenani, na kenai sau ni sila era volia: a sa kauta nai lavo ko Josefa ki na vale i Fero. 15Ia ni sa oti nai lavo e na vanua ko Ijipita, kei na vanua ko Kenani, era sa qai lako kecega mai vei Josefa na kai Ijipita, ka ra kaya, Mo ni solia vei keimami na kakana: a cava me keimami mate kina e matamuni, ni sa qai oti nai lavo? 16A sa kaya ko Josefa, Dou solia na nomudou manumanu; ia kau na solia vei kemudou me kenai sau ni nomudou manumanu ke sa oti nai lavo. 17A ra sa kauta mai vei Josefa na nodra manumanu: a sa solia vei ira na kakana ko Josefa mei voli ni ose, kei na qele ni sipi, kei na qele ni pulumokau, kei na asa: a sa vakani ira e na kakana e na yabaki ko ya me kenai voli ni nodra manumanu kecega.
18Ia ni sa oti na yabaki ko ya, era sa lako mai vei koya e na kenai karua ni yabaki, a ra sa kaya vua, Keimami na sega ni vunia vua na neimami turaga, ni sa oti na neimami lavo; a sa nona na neimami turaga na neimami qele ni manumanu; sa sega na ka sa vo e mata ni neimami turaga, a yago i keimami ga, kei na neimami vanua: 19me keimami mate vakacava e matamuni, koi keimami, kei na neimami vanua? mo ni voli keimami kei na neimami vanua e na kakana, keimami na qai nona tamata ko Fero, ena nona talega na neimami vanua; ia mo ni solia na sila me keimami tea, me keimami bula, ka kua ni mate, ka me kakua ni lala na vanua. 20A sa volia ko Josefa na vanua taucoko ko Ijipita me nei Fero; ni ra sa volitaka na kai Ijipita na tamata yadua na nona were, ni sa ka levu tiko vei ira na dausiga: ka sa qai nei Fero na vanua. 21Ia ko ira na tamata, sa tokitaki ira ko koya ki na veikoro, mai nai yalayala kei Ijipita e dua, ka yacova na kenai kadua. 22A nodra vanua ga na bete sa sega ni volia ko koya; ni sa vota ko Fero e dua na kedrai votavota na bete, a ra sa kania tiko nai votavota ka vota vei ira ko Fero: o koya era sega ni volitaka kina na nodra vanua. 23A sa kaya vei ira na tamata ko Josefa, Raica, au sa voli kemudou edaidai, kei na nomudou vanua, me nei Fero: raica, au sa solia vei kemudou na sila me tei, dou na tea kina na vanua. 24Ia ni sa vua, dou na solia na kenai kalima vei Fero; ia ena nomudou e va, me tei kina na veiwere, me kemudou kakana talega, kei na kedra na nomudou lewe ni veivale, kei na kedra na nomudou lalai. 25A ra sa kaya, Ko ni sa qai vakabulai keimami: me keimami kune loloma mada e mata ni neimami turaga, keimami na qai tamata i Fero. 26A sa vakatura oqo ko Josefa me kenai lesilesi tiko e na vanua ko Ijipita, ka yacova na gauna oqo, ka me nei Fero na kenai kalima; ia na nodra vanua duaduaga na bete, sa sega ni yaco me nei Fero.
27A sa tiko ko Isireli e na vanua ko Ijipita, e na yasana ko Koseni; a ra sai taukei kina, ka ra tubu, ka lewe vuqa sara mai. 28A sa bula ko Jekope ka yabaki tinikavitu e na vanua ko Ijipita: ia na yabaki kecega sa bula kina ko Jekope sa dua na drau ka vasagavulu ka vitu na yabaki. 29A sa toro mai na gauna me mate kina ko Isireli: a sa kacivi Josefa na luvena, a sa kaya vua, Kevaka ka'u sa kune loloma e matamu, mo daramaka mada na ligamu ki ruku ni sagaqu, ka mo cakacaka vakayalololoma ka vakayalodina vei au; mo kakua mada ni buluti au e Ijipita: 30ia ni'u sa moce vata kei ira na noqu qase, mo kauti au tani e Ijipita, ka buluti au e na nodra i bulubulu. A sa kaya ko koya, Au na cakava me vaka na nomu vosa. 31A sa kaya ko koya, Mo bubului kina vei au. A sa bubului kina vua. A sa cuva ko Isireli e na ulu ni mocemoce.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn